stanford-oval/wikipedia huggingface dataset:
אנטי-צרכנות
התנגדות לפרסום

רוב מבקרי תרבות הצריכה המודרניים רואים בשיווק על ידי פרסום, באמצעות כלי התקשורת ההמוניים את המקור להתפשטותה של הצריכה כערך מרכזי בחברת השפע המערבית וכגורם המרכזי ליצירתו של הביקוש המלאכותי המאפשר את הצריכה הזו. אמצעי התקשורת הממומנים על ידי תאגידי ענק באמצעות פרסומות גלויות וסמויות בעיתונות, בטלוויזיה, באינטרנט, כרזות חוצות וכולי, אינם רק מקדמים מכירות של מוצר או מפיצים מידע על מוצר, אלא, לפי מבקרים אלו, יוצרים מערכת ערכית שנועדה לחנך ולהרגיל את ההמון לערכים ופילוסופיה של צריכת יתר, ללא קשר לצרכים האמיתיים של האדם. מעשים אלו, נעשים כתוצאה מאינטרסים של תאגידי ענק, פירמות פרסום וכלי התקשורת שהפכו קשורים זה בזה, ומקדמים זה את זה. מבקרי תרבות הצריכה שונים, לדוגמה: קאלה לאסן ונעמי קליין, הראו כיצד תאגידי ענק אלו שולחים זרועות לעבר כלי התקשורת. כך, הם מונעים ביקורת עליהם, על ידי הזרמת כסף רב דרך הפרסומות לערוצי התקשורת השונים. עיתונים חושבים פעמיים, אם לפרסם כתבה נגד חברה מסוימת, כאשר אותה חברה מזרימה הון רב לעיתון דרך פרסומות המאפשרות את קיומו של העיתון.
אומנם, פרסום או לוגו היו נפוצים כבר בימי הביניים (לדוגמה: שלט עם סמל של נפחיה או מאפייה לסימון המקום ופרסומו). אך, עם הפיכתם של כלי תקשורת ההמונים לנפוצים בכל בית, עברו עולם הפרסום והשיווק מהפכה. כיום, הגישה של ההמון לרדיו, עיתונים בתפוצה רחבה, הקולנוע, הטלוויזיה והאינטרנט זולה יחסית ונפוצה מאוד בעולם המערבי.
לטענת המבקרים, בד בבד עם השינוי הערכי שעברו החברות המערביות, נוצרה גם היכולת להשפיע על ההמון בדרכים שלא היו קיימות קודם לכן על ידי פנייה ללא-מודע. יש מבקרים הרואים באפשרויות אלו שטיפת מוח של ההמון, שאינו מודע למניפולציות המופעלות עליו. אומנם גם בעבר יכלו שליטים, כנסיות ואליטות לתפעל את ההמון על ידי שילוב של חינוך, צנזורה ומנשרים, אך בתקופה המודרנית שוכללו ונחקרו התחומים של פסיכולוגיה המונית והפניה אל הלא-מודע. מוקד השכנוע עבר ממילים ונאומים הפונים להיגיון לעבר יצירת דימויים ותמונות הפונים לרגש. שליטים קדומים לא יכלו להקיף את נתיניהם באותו אופן בו הפרסום והתקשורת המודרנית מקיפים את האדם המודרני. מבקרי תרבות הצריכה יטענו כי השיווק המודרני מציע את היכולת לתמרן בני אדם כסחורה עוברת לסוחר - הן על ידי פרסום ושיווק והן על ידי משרדי יחסי ציבור.
ניתן למצוא לכך דוגמאות רבות, החל בפרסומות המועברות דרך אמצעים רבים, דרך מקומות שנחשבו בעבר לבלתי חדירים (למשל בתי ספר, אוניברסיטאות ואף מופעי תרבות המסובסדים על ידי תאגידים), וכלה בסידור מדפים ופרסום בסופרמרקט באופן שיגביר את הצריכה שלנו.
התנגדות לפרסום > פרסומות כהתניה קלאסית

בסרט הפרסומות והאגו, נטען כי פרסומות פועלות על בני אדם בצורה דומה לניסוי המפורסם של איוואן פבלוב והכלבים, בו נתגלתה התופעה הקרויה התניה קלאסית. פבלוב יצר קשר בין גירוי נייטרלי (כמו צלצול פעמון), לבין גירוי רפלקסיבי (כמו מזון). לאחר תקופה של הצמדת שני הגירויים יחד, יצורים חיים מתחילים להגיב לגירוי הנייטרלי, גם ללא הימצאותו של הגירוי הרפלקסיבי.
הטענה היא כי פרסומות רבות פועלות בצורה דומה. בשלב ראשון אנו רואים אנשים מושכים מבחינה מינית יחד עם מוצר כלשהו (מכונית, או סיגריות או קפה לדוגמה). המשיכה המינית היא הגירוי הרפלקסיבי במקרה זה (יכולים להיות גירויים אחרים, לרוב חיוביים, כמו הרגשת חמימות, הרגשת שחרור עקב צחוק וכו'). בשלב השני, לאחר ההתניה אנו מקשרים באופן אינסטינקטיבי בין התחושה שנבעה מהגירוי הרפלקסבי, לבין הגירוי הנייטרלי יותר (המוצר עצמו, שבהיותו נייטרלי זקוק לפרסום), גם ללא המצאות הגירוי הרפלקסיבי. כלומר, בדוגמה שניתנה, אנו מקשרים באופן בלתי מודע בין קפה לבין "אווירה רומנטית" או בעצם לגירוי מיני.
התנגדות לפרסום > ביקורתה של נעמי קליין

בספרה "בלי לוגו" מציגה נעמי קליין ביקורת על השימוש המניפולטיבי שנעשה בפרסום על מנת לאפשר לתאגידים לגרוף רווחים וזאת ללא התחשבות במחיר החברתי של הגברת הצריכה של מוצריהם. אחת הדוגמאות המובאות בספר מתייחסת לקמפיין פרסום של נייקי שפנה לאוכלוסייה השחורה בארצות הברית. הפרסום עודד קניית נעלי נייקי תוך שימוש בדמויות מפורסמות המהוות מודל לחיקוי בקרב האוכלוסייה השחורה ובכך הפך את הנעלים לסמל סטטוס. לגישתה של קליין קמפיין זה הוביל לצריכה רבה של נעלי נייקי בקרב אוכלוסייה חלשה מבחינה סוציו-אקונומית מעבר ליכולתה הכלכלית.
אלטרנטיבות לקונספטים כלכליים נפוצים

התנועה האנטי-צרכנית לעיתים קרובות מתנגדת לדגש הרב בחברה על כלכלה. הצורך בטרמינולוגיה בהקשר זה יצר מושגים מוכרים רבים כגון כושר נשיאה וטביעת רגל אקולוגית.
ראו גם

פריגניזם
חיים פשוטים
צריכה שיתופית
כלכלת מתנה
צרכנות אתית
אנרכו-פרימיטיביזם
קומוניזם
טענה שמושמעת פעמים רבות בידי אנטי-צרכנים היא כי הצרכנות מבטלת את האינדיבידואליות
אלישבע לוי

| --- | --- |

אלישבע לוי
 לידה:  1980 (בת 44 בערך) קריית אתא
 תחום יצירה:  אמנות פלסטית
 פרסים והוקרה:  פרס האמן הצעיר (2014) 
 
אלישבע לוי (נולדה ב-31 בינואר 1980 בקריית אתא) היא אמנית עכשווית, רב-תחומית, פסלת וציירת ישראלית. לוי מציגה את עבודותיה בתערוכות יחיד ובתערוכות קבוצתיות בישראל ובשאר העולם, ביניהם במוזיאון תל אביב לאמנות, במוזיאון הרצליה לאמנות עכשווית, ובמרכז הישראלי לאמנות דיגיטלית. היא זכתה בשנת 2014 בפרס האמן הצעיר מטעם משרד התרבות והספורט.
ביוגרפיה

אלישבע נולדה בקריית אתא ב-1980 לאב שעלה לישראל מדרום אפריקה ולאם שעלתה לישראל מארצות הברית. גדלה במצפה נטופה בגליל והיא בעלת תואר ראשון באמנות מהאקדמיה לאמנות ועיצוב בצלאל, אותו סיימה בשנת 2003 בהצטיינות ובעלת תואר שני באמנות מאוניברסיטת ייל, אותו סיימה ב-2008. החל משנת 2008 החלה להרצות במחלקה לאמנות בבצלאל ובמכללת "מנשר לאמנות" בת"א. החל משנת 2010 גם במחלקה לארכיטקטורה בבצלאל.
עוד כסטודנטית לתואר ראשון בבצלאל, החלה לוי לפסל בנייר, עליו מודפסות תמונות, טקסטורות ודימויים.
ביוגרפיה > פיסול בנייר

משיכתה של לוי אל נייר כחומר החלה בתקופת לימודיה לתואר הראשון בבצלאל במחלקה לאמנות. ביצירותיה היא משתמשת בנייר כאמצעי זול וממוחזר.
בשנת 2004, הציגה לוי בסדנאות האמנים בת"א את תערוכת היחיד הראשונה שלה "Bee Eater", בה ייצרה יער של עצי נייר.
האשליה מתקיימת בגובה העיניים של המבקרים, אך כאשר הם מנמיכים מבטם, מתגלה הבסיס כעציצים מכוסים נייר, והגזע כמוט קונסטרוקטיבי דקיק, אשר מנתקים את היער מהטבע והוא הופך לג'ונגל בחצר האחורית.
בשנת 2005 הציגה לוי בגלריה "טל-אסתר" בתל אביב את תערוכת היחיד השנייה שלה "Twisting A Broken Arm", בתערוכה זו, הציגה עבודות פיסול שונות וביניהן: פסנתר, מכונית "אלפא-רומאו" וגולגולת. עבודותיה נראות דרמטיות ומסתוריות, אך בהתבוננות נוספת מתגלים החומרים, שמהם הן עשויות, נייר ופלסטלינה.
בתערוכה הקבוצתית "אנחת רווחה" (2012), שאצרו נטלי לוין במוזיאון בית אורי ורמי נחושתן בקיבוץ אשדות יעקב מאוחד, הציגה לוי את עבודתה "קליידרמן", פסנתר עשוי מפורמייקה בגוון קרם מבריק, שאינו יכול להשמיע צליל ונותר כסמל חלול ומתקתק.
בעבודתה משנת 2012 - "Heavy metal", מדפיסה לוי על נייר דימויים של גיטרות מסוגים שונים ובצבעים שונים ועליהן חתימות ומדבקות כמיטב מסורת הרוק'נרול, הקלשיאתית והזוהרת. לאחר מכן, היא מייצרת בקיפול ובהדבקה, צורה תלת־ממדית של גיטרה. כאשר מביטים מרחוק ביצירות, הגיטרות נראות אמיתית, אך מקרוב נחשף הנייר בחולשתו כתפאורה זולה, קמוטה, המודבקת ברשלנות מכוונת.
גם בעבודתה "החתן" (2016) שהוצגה כחלק מהתערוכה הקבוצתית: "מה שכואב מדי לזכור אנו פשוט בוחרים לשכוח", במשכן האמנים, הרצליה, עושה לוי שימוש בפיסול פיגורטיבי בנייר. היא מייצגת דמות של חתן, בדמותו של יהושע סימון, בן זוגה. הפסל של הגבר שרוע על הרצפה, ומאזור חלציו מתרוממת עוגת קומות חגיגית ומגוחכת. על הנייר מודפסות טקסטורות שונות המסייעות במלאכת החיקוי, והופכות את הנייר לקליפה דקה היפר-ריאליסטית .
ביוגרפיה > חלום אמריקאי של תעתועים

בשנת 2012, הציגה לוי בגלריית "רו-ארט" בתל אביב תערוכת יחיד בשם “lucky”. התערוכה כללה הקרנות, פיסול וצילום, וסבבה סביב ציר האשלייתיות, אותו מתארת גליה יהב כ"קסם זול וכוזב, הנחשף כקליפה שברירית... אלישבע מציעה התערוכה את "חלום האמריקנה", זה המצוי בעיירות קטנות, בהם השומקום הוא המרחב.".
העבודה "אח חשמלית", שהוצגה בתערוכה, מורכבת ממה שנראה כבולי עץ בוערים כאשר אלה למעשה תצלומים של טקסטורת עץ על נייר שקוף, המגולגל לגלילים דמויי גזעי עץ גדועים. תחתיהם מוצבת מנורה מהבהבת, המייצרת תעתוע של אש בוערת.
בתערוכה מציגה לוי גם צילומים "מטופלים", צילומי נוף פתוחי שמים, בהם היא משתילה קשתות מפוארות וצבעוניות. לוי מכסה את התצלומים בצלופן צהוב, המודבק בחלקו.
נוגה דוידסון, אוצרת התערוכה, כותבת כי "האסטרטגיה של לוי חמקמקה, שכן היא כביכול מציירת עולם שכולו מתיקות ויופי. היא מאמצת את כל מה שמגונה על ידי האדם הביקורתי האינטלקטואלי ומחבקת את האשליה שמציע החלום האמריקאי או הסרט ההוליוודי.
ביוגרפיה > וריאציות למגורים

עיסוקה של לוי בארכיטקטורה בכלל ובשאלת המגורים בפרט, עולה עוד מתערוכת הגמר של לוי בתואר הראשון בבצלאל, שם הציגה מיצב המדמה חדרי טלפון שהיו בשימושם של מהגרים בדרום תל אביב של תחילת שנות האלפיים. נושא זה המשיך גם אל תוך תערוכת היחיד הראשונה שלה "Bee Eater", בה, בנוסף ליער הנייר, מציעה לוי שלוש וריאציות על הביתיות – קרוואן מנייר לבן אטום, פינת מטבח מונחת על במה ופסל נייר של אוהל.
בתערוכת היחיד שלה "וילה", שהוצגה בגלריית "רו-ארט" בתל אביב בשנת 2014, יצרה לוי וילה מנייר. מבנה לבן וגאומטרי דמוי האדריכלות המודרניסטית ועליו מוקרנת תמונה מרצדת של אדוות מרגיעות במים שקטים. בתוך המבנה ניתן לראות פסל נייר של מכונת כביסה ועליה סל עם גרב מלוכלך ולידם ארון "איקאי" מובהק. לוי יוצרת מעין "בית אמריקאי משובש", הוליוודי, על גבול הקיטש. "הווייתו מסתכמת בתדמיתי, במראית העין, ב'בכאילו'", כותבת האוצרת נוגה דוידסון, "במבט ראשון ה'וילה' נדמית לפנטזיה של מושג הבית, אך הכל בה שביר, קמוט וארעי."
בעבודתה "וילה" שינתה לוי את צורת עבודתה מאובייקטים המסודרים בתערוכה לאובייקט אחד התופח לממדים מוחלטים.
שני ורנר מקשרת בין עבודתה של אלישבע למאפייני האמנות הישראלית אותם סימנה ברייטברג-סמל בתערוכה הקאנונית "דלות החומר" בשנות השמונים.
גם בתערוכה "מבני הבל" (2016) אשר הוצגה במשכן האמנים, ממשיכה לוי לעסוק בשאלת המגורים. בין הפריטים שהיא מציבה בחלל הגלריה, רובם יומיומיים אך מנקרי עיניים באופנים שונים, בולטת בריכת השחייה הפנימית. בריכה פרטית היא סמל סטטוס מובהק, פריט מותרות, אצל לוי היא בריכת נייר, העשויה חומרים זולים כמו גיליונות נייר וגלילי נייר כסוף, עליהם מוקרנים פני השטח של המים וצליל מים זורמים נשמע משני רמקולים הקבועים בתקרה.
נעם יורן, במאמרו בערב רב, בשם "אמנות כסחורה כפי שסחורה הייתה רוצה להיות", טוען שתערוכתה "וילה" של לוי עוסקת בחומר שממנו עשויות סחורות. "הקסם המיידי של התערוכה נובע מההצלחה המרשימה של לוי ליצור העתקים יפים כל כך של סחורות יום-יומיות מנייר." הנייר הוא מצע חומרי מינימלי לנשיאת הצורה של הסחורות והדימויים שעליהן. האובייקטים שהיא יוצרת מקסימים בצורה מיידית משום שהם עושים מעשה פרדוקסלי, בלתי אפשרי: מראית עין שבכל זאת קיימת כאובייקט...האובייקטים של אלישבע הם לא חיקוי לסחורה. הם הסחורה כפי שהסחורה הייתה רוצה להיות: מראית עין שלמרות זאת היא דבר.
חיים אישיים

לוי היא אם לשלושה ונשואה למשורר, הבמאי והאוצר יהושע סימון.
השכלה

1999-2003 - בוגרת תואר ראשון באמנות בהצטיינות, בצלאל אקדמיה לאמנות ועיצוב, ירושלים.
2001 - חילופי סטודנטים, בית ספר לאמנות בגלאזגו, סקוטלנד.
2008-2010 קורסים בלימודי הנדסאי אדריכלות במכללת שנקר-הנדסה. עיצוב. אמנות, רמת גן.
2006-2008 בוגרת תואר שני באמנות, מחלקת פיסול, אוניברסיטת ייל, קונטיקט, ארצות הברית.
2019 – אלישבע כרגע לומדת לתואר דוקטורט במחלקה להיסטוריה ותאוריה של הארכיטקטורה באוניברסיטת PennDesign, פילדלפיה.
הוראה

2008-2010 - המחלקה לאמנות -בצלאל אקדמיה לאמנות ועיצוב, ירושלים.
2008 – עוזרת הוראה לפרופ' ג'ו סקלן, בקורס לפיסול מתקדם. אוניברסיטת ייל, קונטיקט.
2008 – מרצה אורחת בנורפוק, סמינר הקיץ של אוניברסיטת ייל, קונטיקט.
2010-2009 - המחלקה לאמנות - מכללת "מנשר לאמנות", תל אביב.
2010 - המחלקה לארכיטקטורה -בצלאל אקדמיה לאמנות ועיצוב, ירושלים.
2014 - המחלקה לאמנות - מכללת שנקר-הנדסה. עיצוב. אמנות, רמת גן.
פרסים ומלגות

2003 - פרס הצטיינות של המחלקה לאמנות, בצלאל
2004 - מענק מחלקת התרבות של עיריית תל אביב
2008-2006 - מלגת אוניברסיטת ייל, קונטיקט, ארצות הברית.
2012-2010 - מלגת עיריית תל אביב לסטודיו בסדנאות האמנים בת"א
2014 - פרס האמן הצעיר מטעם משרד התרבות והספורט.
תערוכות יחיד

2004 - "Bee Eater", סדנאות האמנים של תל אביב.
2005 - "Twisting A Broken Arm", גלריה " טל-אסתר" בתל אביב.
2008 - "Oh!" Jack the Pelican Presents, Brooklyn, ניו יורק.
2012 - "Lucky", גלריה "רו-ארט", ת"א. אוצרת – נגה דוידסון.
2012 – "מעבורת חלל", "סדנאות האמנים", תל אביב.
2014 – "וילה", "גלריה רואו-ארט", תל אביב.
2016 – "מבני הבל", "משכן האמנים", הרצליה.
פרויקטים מיוחדים

2011 – "סטודיו 1:1", סטודיו שנה א' שמטרתו להוות פלטפורמה לימודית והתנסותית בפרויקטים בקנה מידה 1:1, המחלקה לארכיטקטורה, אקדמיה לאמנות ועיצוב בצלאל, ירושלים.
2012 – "Polis", קבוצת אמנים, מעצבים וכותבים הדנים וחוקרים את המצב הסוציאלי בישראל-פלסטין.
2012 – "מהו פארק שעשועים? מהו בית?", אירוע של שלושה ימים ושלושה לילות ב"מיטה ציבורית".
2014 – "אסונולוגיה", פרויקט שערך שבוע, מגורים משותפים, במוזיאון פתח תקווה לאמנות, פתח תקווה.
תערוכות קבוצתיות

2004 – "אמנות הארץ", רידינג, תל אביב. אוצרת: רותי דירקטור.
2004 – "הצעקה", "קו 16", תל אביב. אוצרת: גליה יהב.
2004 – "מה הדבר שהופך את בתינו למקסימים?", "קו 16", תל אביב. אוצרת: גליה יהב.
2005 – יריד אמנות NADA, מיאמי, ארצות הברית. גלריית "טל-אסתר".
2005 – "סלון לאמנות ישראלית", תל אביב.
2006 – תערוכת MFA באוניברסיטת ייל, קונטיקט.
2007 –" First Look II: The Best of New Artists in the US", "מרכז הדסון ואלי לאמנות עכשווית", ניו יורק.
2007 – "העורף", הביאנלה הראשונה לאמנות ישראלית, "מוזיאון הרצליה".
2007 – "נייר", "גלריה נגא", תל אביב.
2007 – " Pulse Art Fair", לונדון, עם "גלריה נגא".
2007 – " Friends of Mind", "The House Gallery", תל אביב. אוצרת: גילית פישר.
2007 – "Under the Sun", "The House Gallery", תל אביב. אוצרת: גילית פישר.
2008 – תערוכת בוגרים, המחלקה לאמנות, אוניברסיטת ייל, קונטיקט.
2008 - " Pulse Art Fair", מיאמי, עם "גלריה נגא".
2009 – "ליגה", מאה אמניות נשים, מרכז עמיעד, תל אביב. אוצרת: גליה יהב.
2010 – "גאולה דרך הביבים", מרכז שפד"ן, ראשון לציון. אוצרת: גליה יהב.
2010 – "לילה לבן", " גלריה קונטמפוררי בי גלוקונדה", תל אביב.
2010 – "כשהכעס יזדקק לאלימות, והאלימות תנוקז ליופי", "גלריה מנשר", תל אביב.
2010 – "The Un-Readymade" תערוכה "בForm Content Gallery", לונדון.
2010 – "Contemporary", "גלריה קונקונדה", תל אביב.
2011 – " Colored Cactus" אינסטליישן ב-Industry City, ניו יורק.
2011 – "Cover", ב"גלריה 39", תל אביב. אוצרת: טלי בן נון.
2011 – " קופים תשע אנשים ", ב"אלנבי 97", תל אביב. אוצרת: רוני חג'ג'.
2011 – "אחת שתיים שלוש", עבודות נבחרות של דליה לוין, "Many House", תל אביב.
2011 – "נקודת מפנה 5", "גלריה רואו-ארט", תל אביב.
2012 – "בנימין", "גלריית בנימין", תל אביב.
2012 – "המזונית הגדולה", "גלריה זומר", תל אביב.
2012 – "מהזה פארק שעשועים", "מזא"ה 9", תל אביב.
2012 – "מכונת חיים", "יפו 23", ירושלים
2012 – "סוטים", "המרכז הישראלי לאמנות דיגיטלית", חולון. אוצר: רן קסמי-אילן.
2012 – "אנחת רווחה", "מוזיאון אשדות יעקב", קיבוץ אשדות יעקב.
2012 – " קופים תשע אנשים ", פסטיבל "אוהבים אמנות עושים אמנות", תל אביב.
2012 – "מעבורת חלל", סטודיו "החללית", תל אביב.
2013 – אירוע פתיחה, גלריית "החדש והרע", חיפה.
2013 – תערוכת קיץ, "גלריה רואו-ארט", תל אביב.
2013 – "תקרה גובהה", "פרישמן 46", תל אביב
2014 – "אנסון", מוזיאון פתח תקווה לאמנות, פתח תקווה.
2014 – "מעבר ומעבר לקשת", "המרכז הישראלי לאמנות דיגיטלית", חולון.
2015 – "תערוכת זוכי פרס המשרד לתרבות והספורט. מוזיאון ת"א לאמנות, תל אביב.
2015 – "ארמון הבדולח והמקדש הארור", מוזיאון פתח תקווה לאמנות, אוצרת: הילה כהן-שניידרמן.
2016 – "מה שכואב מדי לזכור אנו פשוט בוחרים לשכוח", משכן האמנים, הרצליה.
2016 – " Peninsula", תערוכת חוץ, פסטיבל אוהבים אמנות עושים אמנות, תל אביב.
הערות שוליים

↑  קסמי אילן, רן. "מבני הבל\אלישבע לוי", טקסט התערוכה
↑  יהב, גליה, "רוצים לצחוק על עונת החתונות? משכן האמנים בהרצליה מספק הזדמנות מושלמת", הארץ, ביקורת אמנות, (יוני 2015) גליה יהב, רוצים לצחוק על עונת החתונות? משכן האמנים בהרצליה מספק הזדמנות מושלמת, באתר הארץ, 9 ביוני 2016
↑  1. קריספל, יוסף, "אל תקרא לי מותק", טיים אאוט ת"א,(דצמבר 2005) עמ' 112.
↑  פורטפוליו News: "תערוכת יחיד של אלישבע לוי, FOLLIES / מבני הבל", פרוטפוליו, (22 בספטמבר 2016)FOLLIES / מבני הבל של אלישבע לוי, באתר מגזין פורטפוליו, ‏2016-09-22
↑  יהב, גליה. "להיכנס ל"וילה" של אלישבע לוי", הארץ, (מאי 2017).
1 2  יורן, נועם, "אמנות כסחורה כפי שסחורה הייתה רוצה להיות", ערב רב, (יולי 2014). אמנות כסחורה כפי שסחורה היתה רוצה להיות, באתר ערב רב
↑  יהב, גליה, "אלישבע לוי נסוגה אל הפלאי", הארץ, (יוני 2012) אלישבע לוי נסוגה אל הפלאי, באתר הארץ, 6 ביוני 2012
↑  שקולניק-ברנר, הילה,"שם מעבר לקשת:התערוכה "לאקי" מנפצת את האשליה", עכבר העיר (יוני 2012). שם מעבר לקשת: התערוכה לאקי מנפצת את האשליה, באתר הארץ, 17 ביוני 2012
↑  הררי, רווית, "משחק האשליות", נישה, (מרץ 2014). עמ' 60.
↑  ורנר, שני, "באין ציפור שיר", ערב רב, (פברואר 2015).
↑  אמיר, יונתן, "רווח נקי", ערב רב (מרץ 2012)רווח נקי, באתר ערב רב
↑  ארמון הבדולח והמקדש הארור, אוצרת: הילה כהן-שניידרמן, פתח תקווה: מוזיאון פתח תקווה לאמנות,24 לאוקטובר 2015 – 2 ביולי 2015.
↑  דירקטור, רותי, "הכל דבורים", הארץ, (יולי 2004).
↑  פישר, גילית. אלישבע לוי "Twisting a Broken Arm" סטודיו 162 (אוקטובר-נובמבר 2005) עמ' 78-79
| --- | --- |
בקרת זהויות :  ICIA: 280478
אנדרו ביינום

| --- | --- |

ביינום ב-2013
 לידה:  27 באוקטובר 1987  (בן 36) פליינסבורו טאונשיפ שבניו ג'רזי
 עמדה:  סנטר
 גובה:  2.13 מטרים
 מספר:  17 
 דראפט:  בחירה מספר 10, 2005 לוס אנג'לס לייקרס
 קבוצות כשחקן
 2005–2012   2013–2014   2014:  לוס אנג'לס לייקרס   קליבלנד קאבלירס   אינדיאנה פייסרס
 הישגים כשחקן
 שתי אליפויות NBA‏ (2009, 2010)   השתתפות במשחק האולסטאר (2012)   החמישייה השנייה של העונה (2012)
 
אנדרו ביינום (באנגלית: Andrew Bynum; נולד ב-27 באוקטובר 1987) הוא כדורסלן עבר אמריקאי ששיחק לאחרונה בקבוצת אינדיאנה פייסרס מליגת ה-NBA. ביינום המתנשא לגובה של 2.13 מטרים זכה בשתי אליפויות NBA כששיחק בלוס אנג'לס לייקרס, בעונות 2009-2010.
ראשית חייו

ביינום נולד וגדל במחוז פליינסבורו טאונשיפ שבניו ג'רזי. ביינום התחיל לשחק כדורסל כשסיים את בית הספר היסודי. בשנתו הראשונה בתיכון הוא השיג ממוצעים של 16.0 נקודות, 13.0 ריבאונדים ו-6.0 חסימות בממוצע למשחק. בשנתו השנייה הוא העלה את ממוצעי הנקודות והריבאונדים אך ממוצע החסימות שלו ירד במעט. ב-2005 נבחר ביינום לשחק במשחק מקדונלד'ס אול-אמריקן, בו הוא קלע 9 נקודות והוריד 5 ריבאונדים. אחרי שסיים את תקופתו בתיכון הוא תכנן ללכת לשחק באוניברסיטת קונטיקט, אבל בסופו של דבר כשהוא בן 17 בלבד, החליט ביינום לדלג על שלב המכללות ולעבור ישר ל-NBA.
קריירת NBA > לוס אנג'לס לייקרס

ביינום נבחר במקום העשירי בדראפט 2005 בידי לוס אנג'לס לייקרס, כשהוא בן 17 שנים ו-244 ימים, וכך הפך לשחקן הצעיר ביותר שנבחר אי פעם בדאפט ה-NBA (צעיר בשנים עשר ימים מג'רמיין אוניל בעת בחירתו בדראפט 1996 בידי פורטלנד טרייל בלייזרס). אחרי שבחרו אותו בדראפט שכרו הלייקרס את כרים עבדול-ג'באר מהיכל התהילה שיעבוד איתו. ב-2 בנובמבר 2005 שחקו הלייקרס את המשחק הראשון שלהם בעונה זו, וביינום שיחק 6 דקות. ביינום הפך לשחקן הצעיר ביותר ששיחק ב-NBA כשהוא בן 18 ושישה ימים בלבד. ביינום סיים את עונת הבכורה שלו עם ממוצע של 1.6 נקודות למשחק.
אחד האירועים הבולטים ביותר בעונתו הראשונה של ביינום קרה ב-15 בינואר 2006, במשחק של הלייקרס מול מיאמי היט. במשחק הזה ביינום היה צריך לשמור על הסנטר שאקיל אוניל, אחד השחקנים הבולטים של הלייקרס בעבר. בנקודה מסוימת במשחק אוניל ביצע הטבעה על ביינום. במהלך הבא ביינום סיבסב את אוניל והטביע את הכדור. במהלך הריצה אחרי המהלך הוא דחף את אוניל במרפקו, ואוניל הגיב כשהוא נתן מכה עם מרפקו בחזהו של ביינום. ביינום ואוניל קבלו עבירות טכניות.
בתחילת עונת 2006/2007 נפצעו שני הסנטרים של הלייקרס - קוואמי בראון וכריס מיהם, וביינום פתח בחמישייה. את העונה הזו הוא סיים בשיפור משמעותי יחסית לקודמת, כשהוא קולע 7.8 נקודות עם 5.9 ריבאונדים ב-21.9 דקות בממוצע למשחק. במשך העונה קבוצות ניו ג'רזי נטס ואינדיאנה פייסרס התעניינו בטריידים בנוגע לשחקן. למרות שיפורו של ביינום, כוכב הלייקרס קובי בראיינט נתן לו יחס שלילי, ואף צולם בסרטון וידאו בו הוא אומר שהוא רצה שביינום ישלח בטרייד לנטס.
בעונת 2007/2008 הספיק לשחק ביינום ב-35 משחקים בלבד בעקבות פציעה בפיקת הברך שלו ב-13 בינואר 2008. עד הפציעה הספיק ביינום להגיע לממוצעים של 13.1 נקודות עם 10.2 ריבאונדים ו-2.1 חסימות בממוצע למשחק. משחק השיא שלו היה נגד פיניקס סאנס בו הוא קלע 28 נקודות (11 מ-13 מהשדה) עם 12 ריבאונדים, 4 אסיסטים ו-2 חסימות.
בעונת 2008/2009 ביינום שוב נפצע בברכו, הפעם אחרי 50 משחקים, ואורך ההחלמה היה בין 8-12 שבועות. בכל חמשת המשחקים שלפני פציעתו השיג ביינום דאבל דאבל. בעונה זו הספיק ביינום להשיג ממוצעים של 14.3 נקודות עם 8.0 ריבאונדים. אחד ממשחקי השיא של ביינום בעונה זו היה ב-21 בינואר 2009 נגד הלוס אנג'לס קליפרס, בו הוא קלע שיא קריירה של 42 נקודות והוסיף 15 ריבאונדים ו-3 חסימות. ביינום חזר בסופה של העונה לשחק והשתתף בפלייאוף 2009 בו זכו הלייקרס באליפות.
בעונת 2009/2010 שיחק ביינום 65 משחקים וקלע את ממוצע הנקודות הגבוה ביותר בקריירה שלו, 15.0 למשחק. בפלייאוף של אותה עונה ביינום נפצע במשחק השישי בסדרה נגד אוקלהומה סיטי ת'אנדר, ולמרות זאת הוא המשיך לשחק. בסופו של הפלייאוף הלייקרס זכו באליפות שנייה ברציפות. ממוצעיו של ביינום בפלייאוף הגיעו ל-8.6 נקודות ו-6.9 ריבאונדים למשחק.
בעונת 2011/2012 נבחר ביינום לראשונה להשתתף במשחק האולסטאר, לאחר שהעמיד ממוצעים של 18.7 נקודות ו-11.8 ריבאונדים למשחק. ב-11 באפריל 2012 הוריד ביינום שיא קריירה של 30 ריבאונדים במשחק נגד סן אנטוניו ספרס. בסיום העונה נבחר לחמישייה השנייה של העונה. במשחק הראשון של פלייאוף 2012 רשם ביינום טריפל דאבל ראשון בקריירה, עם 10 נקודות, 13 ריבאונדים ו-10 חסימות בניצחון קבוצתו על דנוור נאגטס. הלייקרס ניצחון את הסדרה בתוצאה 4-3, אך הודחו בחצי גמר המערב כשהפסידו לאוקלהומה סיטי ת'אנדר בחמישה משחקים.
קריירת NBA > פילדלפיה 76'

לפני עונת 2012/2013 נשלח ביינום בטרייד לפילדלפיה 76' כחלק בטרייד בין 4 קבוצות ששלח את דווייט הווארד ללייקרס ואת אנדרה איגודלה לדנוור נאגטס. מאז מחנה האימונים של הקבוצה ועד סיום העונה סבל מפציעות שונות בשתי ברכיו, בין היתר במשחק כדורת, אשר מנעו ממנו לשחק במשך כל העונה.
קריירת NBA > קליבלנד קאבלירס

בתחילת עונת 2013/2014 חתם בקליבלנד קאבלירס על חוזה לשנתיים עבור כ-25 מיליון דולר. ב-7 בינואר 2014, לאחר שהציג יכולת בינונית והרבה לעורר בעיות משמעת, נשלח ביינום בטרייד לשיקגו בולס, יחד עם בחירות דראפט עתידיות, בתמורה לסמול פורוורד לואל דנג. מיד עם השלמת הטרייד שוחרר ביינום מהבולס.
קריירת NBA > אינדיאנה פייסרס

כחודש לאחר שחרורו מהבולס, ב-1 בפברואר 2015, חתם באינדיאנה פייסרס על חוזה עד סיום העונה כמחליפו של הסנטר הפותח רוי היברט. כאבים חוזרים בברכו הימנית הגבילו את ביינום בהמשך העונה, ששותף בשני משחקים בלבד במדי הפייסרס.
סטטיסטיקה ב-NBA > בעונה הסדירה

| עונה | קבוצה | משחקים | חמישייה | דקות | אחוזים מהשדה | אחוזים משלוש | אחוזים מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2005/2006 | לייקרס | 46 | 0 | 7.3 | 0.402 | 0.000 | 0.296 | 1.7 | 0.2 | 0.1 | 0.5 | 1.6 |
| 2006/2007 | לייקרס | 82 | 53 | 21.9 | 0.558 | 0.000 | 0.668 | 5.9 | 1.1 | 0.2 | 1.6 | 7.8 |
| 2007/2008 | לייקרס | 35 | 25 | 28.8 | 0.636 | 0.000 | 0.695 | 10.2 | 1.7 | 0.3 | 2.1 | 13.1 |
| 2008/2009 | לייקרס | 50 | 50 | 28.9 | 0.560 | 0.000 | 0.707 | 8.0 | 1.4 | 0.4 | 1.8 | 14.3 |
| 2009/2010 | לייקרס | 65 | 65 | 30.4 | 0.570 | 0.000 | 0.739 | 8.3 | 1.0 | 0.5 | 1.4 | 15.0 |
| 2010/2011 | לייקרס | 54 | 47 | 27.8 | 0.574 | 0.000 | 0.660 | 9.4 | 1.4 | 0.4 | 2.0 | 11.3 |
| 2011/2012 | לייקרס | 60 | 60 | 35.2 | 0.558 | 0.200 | 0.692 | 11.8 | 1.4 | 0.4 | 1.9 | 18.7 |
| 2013/2014 | קליבלנד | 24 | 19 | 20.0 | 0.419 | 0.000 | 0.762 | 5.3 | 1.1 | 0.3 | 1.2 | 8.4 |
| 2013/2014 | אינדיאנה | 2 | 0 | 18.0 | 0.409 | 0.000 | 0.714 | 9.5 | 1.0 | 0.0 | 0.5 | 11.5 |
| קריירה |  | 418 | 319 | 25.6 | 0.556 | 0.111 | 0.690 | 7.7 | 1.2 | 0.3 | 1.6 | 11.5 |
| אולסטאר |  | 1 | 1 | 5.0 | 0.000 | 0.000 | 0.000 | 3.0 | 1.0 | 1.0 | 1.0 | 0.0 |
סטטיסטיקה ב-NBA > בפלייאוף

| עונה | קבוצה | משחקים | חמישייה | דקות | אחוזים מהשדה | אחוזים משלוש | אחוזים מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2006 | לייקרס | 1 | 0 | 2.0 | 0.000 | 0.000 | 0.000 | 0.0 | 0.0 | 0.0 | 0.0 | 0.0 |
| 2007 | לייקרס | 5 | 0 | 11.0 | 0.533 | 0.000 | 0.400 | 4.6 | 0.0 | 0.0 | 0.4 | 4.0 |
| 2009 | לייקרס | 23 | 18 | 17.4 | 0.457 | 0.000 | 0.651 | 3.7 | 0.4 | 0.3 | 0.9 | 6.3 |
| 2010 | לייקרס | 23 | 23 | 24.4 | 0.537 | 0.000 | 0.679 | 6.9 | 0.5 | 0.3 | 1.6 | 8.6 |
| 2011 | לייקרס | 10 | 10 | 32.0 | 0.543 | 0.000 | 0.833 | 9.6 | 0.8 | 0.5 | 1.4 | 14.4 |
| 2012 | לייקרס | 12 | 12 | 37.6 | 0.477 | 0.000 | 0.783 | 11.1 | 1.5 | 0.4 | 3.1 | 16.7 |
| קריירה |  | 74 | 63 | 24.2 | 0.502 | 0.000 | 0.720 | 6.7 | 0.6 | 0.3 | 1.5 | 9.5 |


↑  בשל שביתת שחקנים ב-NBA התקיימו בעונת 2011/2012 66 משחקים בלבד
הערות שוליים

↑  כתבה על ביינום, באתר denverpost.com
1 2  סטטיסטיקות הקריירה של ביינום, באתר basketball-reference.com
↑  סיכום המשחק בין הלייקרס למיאמי היט, באתר nba.com
↑  ג'ייסון קיד מאמת את שיחות הטרייד עם ניו ג'רזי, באתר espn.com
↑  כתבה על הלייקרס משנת 2010, באתר הניו יורק טיימס
↑  דוח המשחק בין הלייקרס לקליפרס, באתר basketball-reference.com
↑  דוח המשחק בין הלייקרס לספרס, באתר basketball-reference.com
↑  ביינום נפצע במשחק כדורת, באתר espn.com
↑  ביינום חותם על חוזה בקליבלנד, באתר nbcsports.com
↑  ביינום נשלח בטרייד לשיקגו, באתר nba.com
↑  ביינום משוחרר משיקגו בולס, באתר nba.com
↑  ביינום חותם על חוזה באינדיאנה, באתר espn.com
↑  ביינום מושבת עד הודעה חדשה בשל כאבים בברכו, באתר cbssports.com
ביינום מטביע במהלך משחק מול וושינגטון ויזארדס, 2007